ועדת הכלכלה, כנסת 24, פרוטוקול מספר 287, 2022-06-27 11:30

מיכאל ביטון: שלום לכולם, אני מתכבד לפתוח את ישיבת ועדת הכלכלה.

מיכאל ביטון: הוועדה קיימה דיון בעבר ביוזמת חברי הכנסת אורית מלכה סטרוק, גלית דיסטל אטבריאן, מאיר פרוש ויואב צור בן צור בנושא הקטל בדרכים ביהודה ושומרון.

מיכאל ביטון: הוועדה בחרה לקיים דיון מעקב על הנושא הזה לאור נתונים ומציאות כמעט קשה מנשוא שפוגעת בחייהם של יהודים ופלסטינים כאחד ביהודה ושומרון.

מיכאל ביטון: שמענו על דברים כמו היעדר ניידת תנועה בלילה בכל יהודה ושומרון בשישי בלילה.

מיכאל ביטון: זמן של סכנה, זמן של נסיעה, של בילויים, אפילו ניידת אחת אין.

מיכאל ביטון: אגב, המון פיגועים היו גם בלילות שבת ביהודה ושומרון.

מיכאל ביטון: לא הבנו את הדבר הזה, לא הבנו איך זה שניידת לא יוצאת לשטח אם אין לה חייל מצה"ל.

מיכאל ביטון: ראינו גם מחסור בכלל בכלים, בכוחות, והדבר הזה הוא הבסיס.

מיכאל ביטון: זה בכלל לא מעניין מה העמדה המדינית שלך, שלום, לא שלום, לא מעניין.

מיכאל ביטון: יש בני-אדם, צריך משילות, צריך משטרה, צריך נוכחות.

מיכאל ביטון: אני מקריא את המסקנות.

מיכאל ביטון: כל הדוברים יידרשו לענות רק על המסקנות, לא לספר לנו סיפור שלא עוסק במה שביקשנו בפעם הקודמת.

מיכאל ביטון: "הוועדה תקיים בעוד חודשיים ישיבה בהשתתפות שרת התחבורה והבטיחות בדרכים והשר לביטחון פנים" – בינתיים מכבד אותנו מנכ"ל המשרד לביטחון פנים, תומר לוטן, ידידי, וזה נראה לי מספק כי יש עוד דיון מקביל על ביטחון אישי בחברה הערבית.

מיכאל ביטון: אנחנו רואים פה את ראש הרשות לבטיחות בדרכים, אבי נאור, אבל אני לא רואה פה את מנכ"ל משרד התחבורה ולא את השרה, נקווה שהם יגיעו.

מיכאל ביטון: "הוועדה סבורה שעל משרד התחבורה והבטיחות בדרכים ועל משטרת ישראל להקצות תקציבים ותקנים לשם מיגור הקטל בדרכים בהתאמה יחסית לגודל האוכלוסייה או למספר הנוהגים בכביש, ישראלים ופלסטינים כאחד".

מיכאל ביטון: ביהודה ושומרון יש בסביבות 4 מיליון אנשים, חצי מהמדינה, פלסטינים ויהודים.

מיכאל ביטון: האם יש לנו חצי מהכוחות השיטוריים במרחב הזה?

מיכאל ביטון: אני משאיר את השאלה פתוחה.

מיכאל ביטון: "הוועדה קוראת למשרד לביטחון הפנים ולמשטרת ישראל להגדיל את האכיפה באזור יהודה ושומרון בכל ימות השבוע, גם בשעות הלילה ובסופי שבוע" – זה מתייחס לעובדה המדהימה שאין ניידת אחת של תנועה ביהודה ושומרון בשישי בלילה – "לרבות בדרך של אכיפה אלקטרונית.

מיכאל ביטון: הוועדה סבורה שיש להגדיל את התקנים לשוטרים באזור זה במקום להסתמך על תגבור חיילי צה"ל".

מיכאל ביטון: שמענו פה שניידות לא יצאו למשמרת כי החייל המלווה לא הוקצה עליהם ע"י יחידות בפיקוד מרכז.

מיכאל ביטון: "ראשי הרשויות שהשתתפו בישיבה מסרו כי יש פרויקטים לקידום הבטיחות בדרכים ברשות שהם עומדים בראשה שלא יצאו עדיין לפועל.

מיכאל ביטון: הוועדה קוראת למשרד התחבורה לקדם פרויקטים אלה בהתאם".

מיכאל ביטון: אבי, אם יהיו לך תשובות בדבר נשמע.

מיכאל ביטון: "הוועדה קוראת למשרד לביטחון הפנים ולמשטרת ישראל להגביר את האכיפה כנגד השימוש בכלי הרכב שהורדו מהכביש לפירוק, מה שמכנים "משטובות", שנאסר בהם שימוש ומהווים מפגע וסכנת חיים לכל מי שמשתמש בדרך, ולהביא לאישור הוועדה חקיקה המחייבת גריטה של רכבים מסוג זה.

מיכאל ביטון: הוועדה תקדם חקיקה שתובא אליה בנושא הזה במהירות האפשרית.

מיכאל ביטון: הוועדה דורשת מהמשרד לביטחון הפנים ומשטרת ישראל לנהל רישום של כלל התאונות באזור יהודה ושומרון, לרבות תאונות שבהן מעורבים כלי רכב פלסטיניים בלבד" – גילינו שהתקצוב לשיפור תשתיות ודרכים הוא על בסיס נתוני תאונות קשות ונתוני הרוגים, אלא שגם גילינו שאם בתאונה מעורב רק פלסטיני זה לא נכנס לסטטיסטיקה, אם שוויון בני-אדם אז חיי אדם של פלסטינים הם יקרי ערך ולכן צריך לשנות את השיטה הזאת.

מיכאל ביטון: אנחנו מקווים שיהיו תשובות אחרות בדיון הזה – "ולכלול נתונים אלה במסד הנתונים של תאונות הדרכים בישראל.

מיכאל ביטון: הוועדה מבקשת ממשטרת ישראל להודיע לה בכתב בתוך שבועיים על אופן הדיווח ללשכה המרכזית לסטטיסטיקה".

מיכאל ביטון: עשו את זה, משטרת ישראל, תוך שבועיים מכתב?

מיכאל ביטון: איך אתם מדווחים?

מיכאל ביטון: באיחור קל אבל ביצעו?

מיכאל ביטון: חלקית?

מיכאל ביטון: שלחו לנו מכתב?

מיכאל ביטון: עברו חודשים מאז הסיכום הזה.

מיכאל ביטון: כאן כתוב שהם צריכים לשלוח לנו מכתב תוך שבועיים, אם הם עשו את זה וגם באיחור זה בסדר.

מיכאל ביטון: זה המענה.

מיכאל ביטון: יפה, הנה, משטרת ישראל הגיבה, תודה.

מיכאל ביטון: סעיף 7: "הוועדה קוראת לוועדה למוקדי סיכון לבחון את מסוכנות הכבישים באזור יהודה ושומרון על בסיס מסד נתונים מלא הכולל את כל תאונות הדרכים באזור זה, לרבות תאונות בין כלי רכב פלסטינים בלבד".

מיכאל ביטון: אלו המסקנות.

מיכאל ביטון: יתחיל מנכ"ל הבט"פ, אורית אחר כך ונציגי משטרת ישראל והתחבורה.

מיכאל ביטון: בבקשה, המנכ"ל.

תומר לוטן: בוקר טוב לכולם.

תומר לוטן: תודה, אדוני היושב-ראש, חברי הכנסת, על הדיון הזה ועל המעקב החשוב שאתם עושים אחרי הנושא הזה.

תומר לוטן: אני אנסה בדבריי להתייחס לצד המשאבי, שהוא החלק העיקרי שבמסגרתו המשרד לביטחון הפנים תומך במשטרת ישראל, ואתייחס לסוגיות המשאביות שעלו כאן, החוסר במשאבים, בניידות, בתקנים.

תומר לוטן: תכף אני אעשה מיקוד בנושא של מחוז ש"י.

תומר לוטן: החלק המשלים של השיחה הוא כמובן החלק היותר אופרטיבי, מה אתה בכל זאת יכול לעשות יותר מהקיים.

תומר לוטן: משטרת ישראל תכף תציג את זה בהרחבה על בסיס העבודה שנעשתה שם לאורך החודשים האחרונים.

תומר לוטן: אני רוצה להגיד משהו כפתיח, ואני מוצא את עצמי חוזר ואומר את זה כאן בלא מעט ועדות, מופיע לא מעט בכנסת וחוזר ואומר את אחד הדברים שאני חושב שחשוב להפנים: שיטור הוא אחד המשאבים הכי משמעותיים בחסר במדינת ישראל.

תומר לוטן: זה נכון במחוז ש"י, זה נכון במקומות אחרים.

תומר לוטן: אני מזמין אתכם לדבר עם כל רשות מקומית, עם כל עירייה ולמעשה כמעט עם כל אזרח ולשאול אותו האם יש מספיק שוטרים ומספיק ניידות בישוב שלו והתשובה תהיה לא.

תומר לוטן: הזכרנו פה את כמות הניידות שנוסעות ביהודה ושומרון בסופי שבוע בשעות הערב, אני חושב שאם אני אספק פה נתונים על כמות הניידות שנוסעות בראשון לציון או בבאר-שבע, או בטבריה או בסח'נין, הוועדה תתפלא לשמוע כמה המספרים האלה נמוכים.

תומר לוטן: משטרת ישראל קטנה על משימותיה בכל מדינת ישראל וחשוב להכיר את זה.

תומר לוטן: המשמעות של זה היא הצורך בהתעצמות רב-שנתית של המשטרה - - -

מיכאל ביטון: תומר, אני חייב לקטוע אותך.

מיכאל ביטון: יש לדיון הזה 49 דקות, כל ענייננו זה המצב ביהודה ושומרון וכל עניינינו זה מה היה לפני חודשיים והאם משהו השתפר אצלכם בתחום הזה.

מיכאל ביטון: זה המיקוד של הדיון.

מיכאל ביטון: אתה צודק בניתוח הכללי, הביטחון האישי של אזרחי ישראל הוא אתגר, המשאבים, החוסר בכוח אדם ותשתיות, אבל אני רוצה לצלול מיד לנושא שלנו.

תומר לוטן: אז אני אענה בצורה מאוד מאוד ישירה.

תומר לוטן: אנחנו, בשנת 22, תגברנו את משטרת ישראל בהתעצמות הכי גדולה שהייתה לה בעשור האחרון, אבל ההתעצמות הזאת לא הלכה למחוז ש"י, היא הלכה לחברה הערבית, למשילות בנגב, מוכנות להפרות סדר, שומר חומות, טכנולוגיה, סייבר ודברים נוספים.

תומר לוטן: צריך להגיד את האמת.

תומר לוטן: אני אומר את זה ביושר.

תומר לוטן: יחד עם זאת, דיוני תקציב 23 שהתקיימו עד לפני כמה ימים, שנקטעו לנו בעצם לאור האירועים הפוליטיים, כללו בין היתר את הדרישות שלנו מול האוצר להרחבת המשאבים במחוז ש"י.

תומר לוטן: אני לא יודע מה יהיה הגורל של הדבר הזה, אדוני היושב-ראש, כולנו לא יודעים לאן אנחנו הולכים מבחינת השנה הזו, אז לכן הדירקטיבה שלנו למחוז ולמשטרה היא לעשות יותר עם הקיים במהלך 22.

תומר לוטן: ב-23 כמובן תכננו להרחיב ולהגדיל את המשאבים האלה.

תומר לוטן: במידה ונוכל נעשה את זה.

תומר לוטן: לכן, גם לשר הוצגה ע"י המחוז וע"י המשטרה תוכנית אופרטיבית שמתעסקת יותר בשאלה של איך לוקחים את המשאבים הקיימים במחוז ש"י, פורסים אותם יותר נכון על שעות היממה, משתמשים יותר נכון בטכנולוגיה, עושים מיקוד על אותן "משטובות" שהוזכרו פה קודם.

תומר לוטן: אני מציע שנעביר את המקל מפה ישירות למפקד המחוז שיוכל להתייחס קונקרטית לנושא הזה.

מיכאל ביטון: ברוכה הבאה, שרת התחבורה, תכף אנחנו עוברים אליך, לאחר שהבט"פ יסיימו את הסקירה שלהם.

מיכאל ביטון: תומר, כמה ניידות וכוח אדם נוספו השנה בתקציב, בהתעצמות הזאת בכללי, למשטרת ישראל?

תומר לוטן: נוספו למשטרת ישראל כ-1,000 תקנים השנה, 800 מתוכם לתוכניות שקשורות לחברה הערבית.

תומר לוטן: זה לא רק סיירים וניידות אלא גם יחידות לאכיפה כלכלית, מאבק בכנופיות הפשע, חיזוק הרשות להגנת עדים.

מיכאל ביטון: ומתוכם אתה אומר בכנות שכרגע אפס ליהודה ושומרון?

תומר לוטן: כן.

תומר לוטן: יש חלק שנוגע ליהודה ושומרון שעוסק בנושא הברחות אמל"ח.

תומר לוטן: זה אירוע מאוד משמעותי שאנחנו מתעסקים אתו השנה ושמנו עליו מוקד.

תומר לוטן: זה פוגש את המחוז.

תומר לוטן: אולי גם החברים מהמשטרה ירחיבו על זה.

תומר לוטן: אבל בהיבט של תנועה, שזה נושא השיחה שלנו, התשובה היא כן.

מיכאל ביטון: האם, לאור העובדה שהכנסת מתפזרת וכנראה את תקציב מדינה נפגוש במרס או ביוני הבא, אין לך יכולת לנייד כמה עשרות תקנים למציאות הקשה הזאת כמנכ"ל, כשר?

מיכאל ביטון: אני אוהב את היושרה כי זה דבר אדיר שבאת ואמרת: היו לנו 1,000 תקנים אבל יו"ש לא קיבלו עדיפות.

תומר לוטן: יו"ש תנועה.

מיכאל ביטון: אבל אין מישהו שמרגיש שרמת המשילות ביהודה ושומרון היא גבוהה ביחס לחלקים אחרים בארץ ישראל.

מיכאל ביטון: לכן, האם אתה לא תשקול כמנכ"ל לנייד לשם בכלים הקיימים שלך או לתגבר, איזושהי פעולת מנע ראשונית?

מיכאל ביטון: מה שעוד מטריד אותי, ולא אכפת לי אם מנהל המחוז או אתה תשיבו, הוא לגבי הניידת של שישי בלילה, האם יש ניידות בשישי בלילה והאם ניידות תלויות בחייל שיבוא והן לא יוצאות לדרך?

מיכאל ביטון: אלה שני נתונים קשים מאוד.

מיכאל ביטון: אותך אני משאיר עם השאלה: מה אתה יכול לעשות מידית?

מיכאל ביטון: 10 תקנים, 20 תקנים?

מיכאל ביטון: איזשהו אוויר, איזשהו מהלך?

מיכאל ביטון: המצב חמור ואתה יודע אותו, אני לא צריך להסביר, אתה מסכים, אין בינינו ויכוח כמעט, רק נשאר מתי יעשו מעשה, האם בתקציב מדינה או משהו קטן לפני.

תומר לוטן: אני מציע לשמוע את המשטרה כי אני חושב שחלק גדול מהמענים לנושאים שמעניינים את הוועדה יוצגו כאן דרך הצד האופרטיבי.

תומר לוטן: התשובה שלי היא לא, אין את התקנים התוספתיים האלה ולכן אין פתרון לנושא אכיפת התנועה באיו"ש.

תומר לוטן: אני מציע שנשמע את המשטרה ונראה איך היא מרחיבה את הפעילות שלה.

מיכאל ביטון: האם אתה תבחן צעדים מידיים באיו"ש לפני התקציב?

מיכאל ביטון: ניוד כוח אדם מינימלי, משהו?

תומר לוטן: קל להגיד אבל זה כמעט בלתי אפשרי לעשות.

תומר לוטן: זה לא שאתה לוקח עכשיו שוטר מתחנת רעננה או מבית שאן והופך אותו לסייר תנועה במחוז ש"י.

תומר לוטן: זה לא דבר פשוט לעשות.

תומר לוטן: מדובר כאן בשוטרים.

תומר לוטן: אני כן אגיד שאנחנו כן אוספים, לאור המצוקה הפוליטית שמנעה מאתנו להיכנס לתוכנית ההתעצמות נכון לעכשיו לשנת 23, את כל הצרכים שעולים מהבית הזה, והם רבים - - -

מיכאל ביטון: אני ניסיתי שתגיד שתעשו משהו קטן עד התקציב.

מיכאל ביטון: להגיד אפס מעשים זה דבר בעייתי כשהמציאות עגומה.

מיכאל ביטון: תגיד: נעשה דיון, נעשה מעשה, חלקי, קטן, כי אם יכולת להביא את הפתרונות בתקציב והתקציב התרחק ממך, זה מחייב אותך לעוד משהו.

תומר לוטן: אני אעשה כל מה שניתן במסגרת הגמישות שקיימת לנו היום, שהיא מאוד-מאוד קטנה בנקודת הזמן הזו, כדי לתת מענה לבעיה הזו.

מיכאל ביטון: תודה.

מיכאל ביטון: השרה, הקראנו את 7 הנקודות מהסיכום הקודם במצב של המשילות והביטחון בדרכים ביהודה ושומרון.

מיכאל ביטון: החלקים של משרד התחבורה קשורים לדרך שבה מושקעים הכספים של מניעת תאונות דרכים ודרך החישוב של כביש מסוכן, שלא כללה עד היום תאונות שבהן רק פלסטינים מעורבים.

מיכאל ביטון: באותו כביש משתמשים יהודים ופלסטינים ובפועל לא נספרו התאונות הפלסטיניות ולכן הכביש כאילו "לא מסוכן" או "לא קטלני".

מיכאל ביטון: זו שאלה, אחת, של השקעות בתשתיות ובטיחות בדרכים ביהודה ושומרון.

מיכאל ביטון: השאלה השנייה היא פנייה של ראשי הרשויות שהיו פה בדיון שפרויקטים שלהם בבטיחות בדרכים לא מתקדמים לצערם.

מיכאל ביטון: אם תוכלי למקד את התשובות שלך בסיכום הקודם ובדברים שעלו בו.

מרב מיכאלי: קודם כל אני רוצה להודות על ההזמנה ולשבח כמובן את יוזמות ויוזמי הדיון ואותך, אדוני, שלקחת את זה צעד קדימה.

מרב מיכאלי: כמו שאתה אומר, אם עשיתי דיון אחד והתשובות לא הניחו את דעתי אז אני עושה עוד דיון, דיון המשך ודיון מעקב.

מרב מיכאלי: אני חושבת שזה בדיוק התפקיד של הכנסת, וודאי תפקיד של ועדות הכנסת, לפקח על הממשלה ולראות שדברים אכן מתקדמים בכיוון שהוועדה וחברות וחברי הכנסת חושבים שהדברים להתקדם בהם.

מרב מיכאלי: אני חושבת שישבתי כאן לפחות ב-3 דיונים בנושא בטיחות בדרכים במהלך השנה, שזכיתי, א', לכהן במשרד, וב', לעבוד מולך, ואמרנו במשרד דברים מאוד נכוחים וחד-משמעיים.

מרב מיכאלי: אנחנו תעדפנו כבישים מסוכנים בראש הקריטריונים להחלטות במה ובאיזה כבישים יושקע כסף, איזה תקציבים ילכו לאן.

מרב מיכאלי: סוגיית הבטיחות הייתה עליונה.

מרב מיכאלי: הייתה לי זכות למנות את אבי נאור ליושב-ראש הרשות הלאומית לבטיחות בדרכים, אדם שבאמת הקדיש חלק מאוד ניכר מחייו להתמחות בתחום העצוב הזה ולהביא להישגים גדולים במניעת תאונות דרכים, וודאי כל המשרד, גורמי המקצוע והחברות הביצועיות – אני רואה כאן באמת נציגות ונציגים בכירים שלנו – מושקעים באמת ביישום מדיניות של מניעת תאונות דרכים ומניעת אובדן חיים, פציעות וכו'.

מרב מיכאלי: צריך להגיד שתקציב מספיק בשביל לפתור את כל בעיות הבטיחות שלנו לצערי אין.

מרב מיכאלי: אתה יודע, אנחנו עמדנו על-כך פעמים רבות.

מרב מיכאלי: יש מה נקרא מוקד סיכון אבל אנחנו קוראות לו "פניות שמאלה".

מרב מיכאלי: יש כ-600 כאלה ברחבי הארץ.

מרב מיכאלי: ניסים פרץ פה, מחברת נתיבי ישראל, הייתה לו כבר הזכות לתקן 150 מתוכם, עדיין נותרנו עם 450 כאלה – זו רק דוגמה יחסית קטנה – שאין לנו בהכרח תקציב לטפל בהם, כי כמו שאתה יודע, גם תקציב המשרד לא נמצא 100% רק בהחלטה בלעדית של המשרד.

מרב מיכאלי: יש כמובן כבישים גדולים, כמו כביש 90, 120 קילומטר של כביש מסוכן להפליא שעד היום לא היה תקציב בשבילו, לשמחתי, שר האוצר ואני באמת התגייסנו כדי להוציא לפועל מקטע של 20 קילומטר שיתחיל כבר באוגוסט והתחייבנו לתוכנית רב-שנתית, שאני מקווה שנוכל ליישם אותה גם בממשלה הבאה ובקואליציה הבאה לשדרוג כל הכביש, אבל בכל מקרה אבי כאן ריכז תוכנית בין-משרדית להגברת הבטיחות בכביש הזה כבר עכשיו, עוד לפני השדרוג הגדול.

מרב מיכאלי: כך שבאמת האתגרים הם מרובים מאוד והתקציב הכולל שנדרש בשביל לתקן את כל ההשקעה התשתיתית הנדרשת הוא כרגע לצערי לא בהישג ידינו, אפילו לא בטווח הראייה שלנו.

מרב מיכאלי: מה שכן, אני ביקשתי גם מאבי, גם מניסים פרץ, גם מישראל, הקמ"ט שלנו באזור, שהוא בתפקיד כבר שנים ארוכות מאוד מאוד ואין כמוהו מכיר את השטח היטב ועושה כמיטב יכולתו כדי להביא גם לבטיחות בדרכים בשטח שתחת אחריותו, לבוא ולתת את הפרטים המדויקים לגבי כל אחד מהדברים שמדובר בהם ואני אבקש מהם באמת לתת את הפרטים.

מיכאל ביטון: אז בכל זאת, השרה, האם המצב הזה של תאונות בדרכים והמשילות ביהודה ושומרון מניח את דעתך?

מיכאל ביטון: האם בתקציב הזה הסטתם תקציב?

מיכאל ביטון: או בתקציב שאישרתם בממשלה השנה הייתה התייחסות מיוחדת למצב ביהודה ושומרון, גם בתאונות בדרכים, גם בכבישים מסוכנים, גם ברשויות מקומיות?

מיכאל ביטון: האם הדבר הזה הוא תוכנית עבודה של המשרד?

מיכאל ביטון: מה היקפי ההשקעות ביהודה ושומרון בתאונות בדרכים, בכבישים קטלניים, ברשויות מקומיות שאמורות לעשות פעולות בתחום הזה?

מיכאל ביטון: הדיון הזה בסוף הוא מאוד ספציפי.

מיכאל ביטון: הוא לא עוסק בכלל עולמות התחבורה אלא מאוד-מאוד ממוקד לבקשת חברי הכנסת.

מרב מיכאלי: אנחנו לא עשינו תוכנית מיוחדת לשום אזור בארץ.

מרב מיכאלי: אני בטוחה שאם תשאל את תושבות, תושבי וראשי רשויות הגולן למשל, הם יגידו לך שמצב הכבישים שם הוא בכי רע ולא עשינו תוכנית לבטיחות בדרכים בגולן.

מרב מיכאלי: אני בטוחה שאם תבדוק בגליל יש כבישים מוזנחים, מה שנקרא כבישים ללא אבא או אימא לצורך העניין, כי הם לא תחת אחריות אף רשות, מועצה או חברה ממשלתית, ויש כאלה שהם כן בסמכות איזושהי רשות או מועצה אבל רשויות או מועצות שאין להן שום דרך לגייס את התקציב הנדרש לתקן את הכבישים.

מרב מיכאלי: בהתאמה לא עשינו תוכנית ספציפית לטיפול ביהודה ושומרון.

מיכאל ביטון: אבל מה הוקצה ליהודה ושומרון והאם יש תוספת?

מיכאל ביטון: זה כללי מדי.

מיכאל ביטון: אנחנו ממוקדים ביהודה ושומרון.

מיכאל ביטון: כל הדיון הוא על יהודה ושומרון, לא על הגולן, לא על תאונות בדרכים.

מיכאל ביטון: האם הייתה פעולה מיוחדת, שונה, השנה, והאם המשילות בבטיחות בדרכים שם מניחה את דעתך?

מרב מיכאלי: המצב ביהודה ושומרון איננו מניח את דעתי בהרבה מאוד מאוד מאוד מובנים, אבל הדיון הוא לא על האם המצב ביהודה ושומרון מניח את דעתי.

מרב מיכאלי: כפי שאמרתי, לא עשינו תוכנית מיוחדת לאף אחד מאזורי הארץ, כי אם הלכנו לפי קריטריונים מקצועיים של מה מוגדר כמוקד סיכון, מה מוגדר כמצב מסוכן ובהתאם לזה עשינו את ההקצאות.

מיכאל ביטון: אז שם החישוב לא כלל תאונות של פלסטינים ולכן הכבישים לא מסוכנים, אבל אם כוללים את הפלסטינים בתאונות אז הכבישים שם דורשים יותר השקעות.

מיכאל ביטון: האם את זה שיניתם?

מרב מיכאלי: משרד התחבורה לא אמון על ספירת הנתונים.

מרב מיכאלי: על זה ודאי אבי יכול להרחיב בדיוק לגבי האופן שבו נאספים הנתונים ומוחלטים הערכים שלפיהם הדברים נמדדים.

מרב מיכאלי: אבל בכל מקרה זה לא באחריות משרד התחבורה מלכתחילה, כך שאם אדוני רוצה לשנות את המדדים האלה לא משרד התחבורה הוא הכתובת.

מרב מיכאלי: במסגרת המדדים הקיימים אנחנו עשינו עבודה מקצועית שמתייחסת לכל תחומי האחריות של המשרד ועשינו קריטריונים מקצועיים שלפיהם חילקנו את ההקצאות.

מרב מיכאלי: את הפרטים לדברים האלה, לכן אמרתי, אנשי המקצוע נמצאים כאן ויודעים לתת בדיוק את גובה ההקצאות ולאן הן מיועדות.

מיכאל ביטון: תודה לשרה.

מיכאל ביטון: חה"כ אורית סטרוק, בבקשה.

אורית סטרוק: אדוני היושב-ראש, אני מבקשת לשים פה כמה שאלות על סדר-היום שאני אשמח שהם יתייחסו אליהן.

אורית סטרוק: הראשונה שבהם היא שאלת המספרים משום שכפי שאמרה השרה, ובצדק, החלטות על כבישים אדומים ועל כוח האדם שנגזר מהמשטרה לאכיפה והחלטות על מוקדי סיכון וההשקעה התשתיתית שנגזרת מהם הם קריטריונים כלל-ארציים, אבל הכבישים ביהודה ושומרון לא מצליחים להגיע לקריטריונים האלה כי האומדן הוא בחסר, וזו הייתה ההחלטה הכי חשובה של הוועדה הזו בדיון הקודם.

אורית סטרוק: אני, אדוני היושב-ראש, קיבלתי מכתב ללשכתי, חתומה עליו פקד יעל טלמון, קצין מדור ייעוץ וחקיקה, את"ן, אגף תנועה ארצי, שהם עשו את כל ההכנות כדי להעביר את המספרים של נפגעי תאונות הדרכים הפלסטינים ללמ"ס וכמובן גם לרלב"ד משם, וב-2 ביוני 2022 – כך היא כותבת לי ב-23 במאי, כ"ב באייר – תתקיים ועדת סמפכ"ל בנושא העברת המידע, הוא יחליט ואז יועברו החומרים.

אורית סטרוק: העברת הנתונים תהיה אוטומטית.

אורית סטרוק: אגף התנועה ערוך לכך מבחינת מערכות מידע.

אורית סטרוק: הדבר הזה, אדוני היושב-ראש – שאמור להוות המשתנה מספר 1 כי הוא ייצר לנו בסיס נתונים שמאפשר להגדיר כבישים ככבישים אדומים ומוקדי סיכון כמוקדי הסיכון, להקצות את כוח האדם ואת המשאבים – לא קרה.

אורית סטרוק: אני מעניקה לך את המכתב באהבה והוקרה ואני מבקשת לבדוק למה זה לא קרה.

אורית סטרוק: זה אחד.

אורית סטרוק: שניים, ביקשתי ממרכז המחקר והמידע של הכנסת להכין דוח, הדוח כאן.

אורית סטרוק: הדוח הזה גילה 3 מחדלים נוספים חמורים מאוד ואני אגיד אותם ממש בקיצור.

אורית סטרוק: המחדל הראשון הוא מחדל אי קיומה של משטרת התנועה הארצית ביהודה ושומרון.

אורית סטרוק: היא אוכפת את הבטיחות בדרכים בכל הכבישים הבין-עירוניים חוץ מאשר במחוז ש"י, שם היא לא קיימת בכלל והמשימה מוטלת על כתפי השוטרים של המחוז שעסוקים בעוד המון משימות.

אורית סטרוק: הם בעצם אוכפים תנועה רק כשיש להם זמן והם לא עסוקים בכל מיני דברים אחרים – הפרות סדר, ליווי של ראש הרשות הפלסטינית ועוד כהנה וכהנה.

אורית סטרוק: הנקודה השנייה היא הקנסות.

אורית סטרוק: מכיוון שהמשטרה טוענת שאין לה כתובות של הנהגים הפלסטינים היא לא שולחת להם דוחות בדואר, נותנת להם רק דוחות ידניים.

אורית סטרוק: בסוגריים אני אומר שגורמי הביטחון שלנו יודעים מצוין לא רק איפה גרים הנהגים הפלסטינים אלא איפה גר כל פלסטיני.

אורית סטרוק: עובדה שמגיעים אליו כשצריך את ידנו הארוכה, אבל לא משנה, נעזוב את זה.

אורית סטרוק: לכן היא גם לא מתקינה מצלמות בטיחות.

אורית סטרוק: נותנים לכל הנהגים בשם השוויון הקדוש דוחות ידניים בלבד.

אורית סטרוק: ברגע הזה נגמר השוויון כי לנהג הישראלי יש שתי ברירות: או לשלם את הדוח או ללכת לבית משפט, ולנהג הפלסטיני יש המון ברירות: הוא יכול להפוך את הדוח ולתת לצייר מאחורה, הוא יכול להשליך אותו לפח, הוא יכול לעשות ממנו טיארה, הוא יכול מה שהוא רוצה, לשלם הוא לא צריך.

אורית סטרוק: רק רבע מהדוחות משולמים, אדוני היושב-ראש, ואלה שמשלמים, אני לא מבינה למה.

אורית סטרוק: למנהל האזרחי יש נוהל, אדוני היושב-ראש, לפי הדוח של הממ"מ, נוהל מוגן בהחלטת ממשלה מ-2017 למנוע כניסת חייבי קנסות לישראל והוא פשוט לא מבצע את הנוהל הזה, אז אין שום אמצעי אכיפה.

אורית סטרוק: הממצא השלישי זה הממצא שנוגע לתקינות כלי הרכב.

אורית סטרוק: אני רואה את זה, אגב, כמעט כל יום כשאני נוסעת ביהודה ושומרון, אני רואה את ניידות הבטיחות של משרד התחבורה, הן בודקות את כלי הרכב הפלסטיניים, הן רושמות את אי התקינות – אי התקינות זועקת לשמיים, לדוגמה, כלי רכב שצריכים להיות מורדים מהכביש באופן מידי זה 3%, לעומת 0.3 הממוצע הארצי, כלי רכב תקינים זה 15% לעומת למעלה מ-50% הממוצע הארצי, כלי רכב שצריכים להיות מתוקנים תוך יום זה קרוב ל-50% לעומת 15% הממוצע הארצי למיטב זכרוני.

אורית סטרוק: רק שדקה אחר כך כלום, כלום לא קורה.

אורית סטרוק: הנהג הפלסטיני מקבל את הפתק ביד שאומר מה הוא צריך לעשות והוא ממשיך לנסוע על הכביש לפנינו, מאחורינו, מצדדינו.

אורית סטרוק: זו סכנה איומה.

אורית סטרוק: הדבר האחרון שגילה הדוח החשוב הזה של הממ"מ זה היקף התאונות הקטלניות.

אורית סטרוק: בממוצע הארצי הוא 3%, שזה נורא ואיום, בועז, אבל היקף התאונות הקטלניות ביו"ש לתאונות של ישראלים בלבד הוא כבר 5%, לישראלים ולפלסטינים יחד 9%, ולפלסטינים במדד חסר 14%.

אורית סטרוק: זה בלתי נסבל.

אורית סטרוק: זה בלתי נסבל.

אורית סטרוק: אני בטוחה ששרת התחבורה לא הייתה יכולה לא להשקיע כספים בכבישים הנוראים האלה, כבישים משנות ה-80', אם הלמ"ס היה מוזן במה שהיה אמור להיות החל מה-2 ביוני.

אורית סטרוק: אני מבקשת שהדברים האלה יענו.

אורית סטרוק: אני בטוחה שתומר לוטן לא יכול היה לא להקצות שוטרים לכבישים האלה אם הלמ"ס היה מוזן בנתוני אמת.

מיכאל ביטון: לפחות הוא אמר את האמת ואת העובדות כפי שהן.

מיכאל ביטון: זה דבר גדול מאוד, גם כשיש קשיים.

מיכאל ביטון: אנחנו מבקשים מהמשטרה כמה תשובות ומראש הרלב"ד.

מיכאל ביטון: מפקד המחוז, תגיד את דבריך אבל תתמקד בניידות התנועה של שישי בלילה והתלות שלך בחייל מלווה, איך אתה מפסיק את הדבר הזה.

עוזי לוי: צהריים טובים.

עוזי לוי: כמו שנאמר פה, וצריך להגיד את הדברים ביושר, אנחנו מחוז קטן.

עוזי לוי: למי שלא יודע, אנחנו 1,300 שוטרים עם גזרה מאוד-מאוד גדולה.

עוזי לוי: אנחנו מחוז עם הגזרה השנייה בגודלה אחרי המחוז הדרומי.

עוזי לוי: מבחינת הגזרה שלנו, אנחנו עם 18 ניידות.

עוזי לוי: היה גם מישהו שאמר לי: אוקיי, תוריד את החיילים – אם אני אוריד את החיילים בסוף אני אשאר עם 10 ניידות.

מיכאל ביטון: אז אתה עדיין תלוי בכל האכיפה שלך בחיילים.

עוזי לוי: בסוף אני תלוי.

מיכאל ביטון: מה אחוז הביטולים של סיורים שנובעים מאי הגעת חייל?

עוזי לוי: זה לא קורה הרבה, אבל להגיד לך שהחיילים האלה באים באיזושהי ערנות?

עוזי לוי: אני יכול להגיד לך שהם באים אחרי לילה של מעצרים.

עוזי לוי: בסוף החייל הזה נמצא בניידת כדי לאבטח את השוטר ואת הניידת כי שוטר לבד בגזרת איו"ש לא יכול לנסוע לבד.

עוזי לוי: זה בסוף המטרה של החייל הזה.

עוזי לוי: להוריד את החיילים האלה, להיות 10 ניידות תנועה - - -

מיכאל ביטון: אז אתה לא יכול לוותר עליהם כרגע.

עוזי לוי: בשום מקרה.

עוזי לוי: אני יכול להגיד לך שאני אולי לא ישן טוב בלילה עם החייל והשוטר הזה בניידת אבל אני מעדיף את זה כדי להגדיל את כמות הניידות.

מיכאל ביטון: ושישי בלילה?

עוזי לוי: שישי בלילה – בסוף אנחנו עושים שעון פעילות שלנו ומהבדיקה שלנו בסוף שבוע יש פחות תאונות, בשישי בלילה ובשבת.

עוזי לוי: אני מעדיף למקם את הניידות האלה במהלך הימים באמצע שבוע.

מיכאל ביטון: אז אין בשישי בלילה ניידות עדיין?

עוזי לוי: אין בשישי בלילה ניידות ואין גם בשבת.

עוזי לוי: בסוף יש לך 18 ניידות, אתה צריך - - -

מיכאל ביטון: במדינת ישראל כמה ניידות עובדות בלילה?

עוזי לוי: לא יודע.

מיכאל ביטון: במדינת ישראל יש 9 מיליון איש, כמה ניידות פועלות בלילה בשישי?

עוזי לוי: אני לא מכיר את הנתון הזה, אני לא יודע.

מיכאל ביטון: אפס ניידות בשישי בלילה בכל יהודה ושומרון, שזו גזרה של מאות קילומטרים ושאם כוללים את הפלסטינים שנוסעים על הכבישים הללו זה בסביבות 4.5 מיליון איש.

עוזי לוי: בסוף אני עושה את שעון הפעילות - - -

מיכאל ביטון: איך אפשר לחיות עם זה, תומר?

מיכאל ביטון: אתה שומע את הדבר הזה?

מיכאל ביטון: כמי שרוצה הוגנות כלפי כל אדם, 4.5 מיליון איש בכבישי איו"ש, אפס ניידות בשישי בלילה?

תומר לוטן: אני מזכיר לך, אדוני היושב-ראש, ששישי בערב זה גם הזמן של הדקירות וההתפרעויות במועדונים, והרציחות והאלימות המוגברת שאנחנו כולנו סופרים אותה, המדממת בסוף כל שבוע.

תומר לוטן: משטרת ישראל עובדת עם שעון פעילות, הזכיר את זה הממ"ז.

תומר לוטן: בכל מחוז לומדים היטב איפה מתקבצים אירועי השיטור העיקריים ומתאימים את המשאבים שלהם הכי טוב לדבר הזה.

תומר לוטן: האם אני מרגיש בנוח בדיון הזה שיש לנו אפס ניידות ביום שישי בערב באיו"ש?

תומר לוטן: התשובה היא לא.

תומר לוטן: האם אני חושב שחלוקת המשאבים הקיימת במשטרה היא הולמת את המציאות?

תומר לוטן: התשובה היא כן.

מיכאל ביטון: אבל מ-0 ל-100?

מיכאל ביטון: אם אתה בא ואומר: אני מנייד מאמצים למועדוני לילה או לכפרים שיש בהם אלימות בלילה, הפורענות באיו"ש היא לא פחות.

מיכאל ביטון: הפיגועים הכי קשים היו שישי בלילה.

מיכאל ביטון: אז האזרחים שם מופקרים?

מיכאל ביטון: מה הרעיון המסדר שלא מצליחים להעמיד ניידת בלילה ביהודה ושומרון?

מרב מיכאלי: אדוני, אני ממש מתנצלת אבל אני חייבת ללכת לברך באירוע לכבוד קהילת יהודי תוניסיה.

מיכאל ביטון: חבל, כי רצינו שתקשיבי לנתונים הספציפיים על יהודה ושומרון של משרדך אבל אנחנו מקבלים.

מרב מיכאלי: הנתונים הספציפיים שלי ידועים לי, נמצאים פה כאמור אנשי המקצוע המובילים במשרד והם לשירותך ברצון.

מיכאל ביטון: הלוואי שהם היו לשירותי.

מיכאל ביטון: שנה שלמה ועדת כלכלה רוצה שתהיו לשירותנו, לא ראינו שזה קרה.

עוזי לוי: אני יכול לחדד את הדברים.

עוזי לוי: אין ניידות תנועה ביום שישי בלילה אבל ניידות סיור, היושב-ראש, יש במחוז ש"י שמטפלות בכל הנושא של פיגועים, דקירות.

עוזי לוי: הניידות האלה קיימות, כמובן לא מספיק, אבל ניידות תנועה אין ביום שישי בלילה, זה לא אומר שאין סיור.

מיכאל ביטון: המפקד, אם אני הייתי אתה הייתי מתפטר, לא בגלל שאתה לא איש מופת, בגלל שאתה לא יכול לשאת באחריות לכך.

מיכאל ביטון: יש רגע שאי אפשר לקבל אותו.

מיכאל ביטון: המצב הזה של 4.5 מיליון איש על כבישי יהודה ושומרון ללא ניידת בלילה זה אחד המחדלים החמורים שהיו אי-פעם.

מיכאל ביטון: אתה יודע מתי זה ישתנה?

מיכאל ביטון: בפיגוע הבא, באסון הבא.

מיכאל ביטון: אתה תראה 4 ניידות במשך שנה על כל כבישי איו"ש.

מיכאל ביטון: כך זה מדינת ישראל.

מיכאל ביטון: מחכים לאסונות ופתאום יש משאבים ופתאום לא מטפלים.

דוד אלחייני: לא כשמדובר ביהודה ושומרון.

דוד אלחייני: כשבכביש הערבה נהרגים, לצערי הרב, אנשים, שמים שם 400 מיליון שקל, כשנהגים בכבישים ביהודה ושומרון, אף אחד לא שם שקל.

דוד אלחייני: שהממ"ז יגיד ביושר - - -

מיכאל ביטון: הוא דיבר ביושר.

דוד אלחייני: האוכלוסייה ביהודה ושומרון הכפילה את עצמה אבל המשטרה קטנה ב-30%.

מיכאל ביטון: נכון, זה הדיון.

דוד אלחייני: זו שערורייה.

דוד אלחייני: יושב פה מנכ"ל המשרד ומברבר קשקושים.

מיכאל ביטון: תדבר בכבוד למנכ"ל משרד ממשלתי.

דוד אלחייני: זה קשקושים.

מיכאל ביטון: אתה התפרצת, אל תדבר לא יפה לאנשי ציבור, זה המינימום.

תומר לוטן: אני רק רוצה להוסיף בהמשך לקשקושים הקודמים שלי שמודל הקצאת שוטרים הוא לא מודל של שוויון.

תומר לוטן: אגב, זה קורה בכל מדינות העולם.

תומר לוטן: אתה לא סופר כמות אנשים ומקצה לה שוטר, כמות אנשים ומקצה לה שוטר.

תומר לוטן: כל משטרות העולם עובדות או עם שעון פעילות, או שעון אלימות, או שעון כזה או אחר של תופעות שיטור - - -

אורית סטרוק: אבל השעון מקולקל ביהודה ושומרון.

אורית סטרוק: אני רוצה לדעת מי נותן לי תשובה על ה-2 ביוני שבו הנתונים היו אמורים להתחיל לזרום ללמ"ס.

תומר לוטן: אני לא מכיר את המכתב הזה.

תומר לוטן: בסוף, צריך להבין, שיטור לא מוקצה לפי כמות אוכלוסייה.

תומר לוטן: אם זה היה המצב אז היום בבית שמש היינו גדלים בעוד 500 שוטרים וזה לא המקרה.

מיכאל ביטון: תומר, 4.5 מיליון איש נוסעים בכביש איו"ש, לא דיברנו על יישוב ספר של 100 אנשים שמבקש ניידת.

תומר לוטן: אין לי ויכוח, הטענה היחידה - - -

מיכאל ביטון: מילא אם היינו אומרים שבמקום 2 יהיו 4, אבל אפס?

מיכאל ביטון: אפס בכל יהודה ושומרון?

מיכאל ביטון: אפס ניידות שישי בלילה והעולם שותק ומדינת ישראל רגועה?

מיכאל ביטון: זה הרי פעולת חירום.

מיכאל ביטון: אם יהיה אסון ביהודה ושומרון יביאו ניידות.

מיכאל ביטון: אתה תראה כמה ניידות ייצאו מהבית כשיהיה אסון.

עוזי לוי: אדוני היושב-ראש, אני עוד פעם מחדד, ניידות תנועה אין ביום שישי, ניידות סיור נמצאות גם ביום שישי.

מיכאל ביטון: נכון, אז יכול לנסוע מיניבוסים עם 20 איש, להידרדר לתהום, כולם ימותו ולא ידעו שזה קרה כי אין ניידת, כי אף אחד לא יודע מי זז, כי אין מצלמות על הכבישים.

מיכאל ביטון: אני אומר לכם שאתם לא יכולים לחיות עם המציאות הזאת.

מיכאל ביטון: אני מבין את האילוצים שלך, אני מבין את מגבלות המשאבים ואני אפילו מבין מה תומר אומר כי הוא בחסר בכל המדינה, אבל יש מינימום, יש בייסיק, שם הבייסיק האנושי לא מתקיים, הבייסיק הסביר.

מיכאל ביטון: אנחנו לא ביקשנו עכשיו התקפה של תקנים של שוטרים ליהודה ושומרון, ביקשנו שניידת או שתיים יסתובבו בלילה בכבישי יהודה ושומרון.

מיכאל ביטון: את זה אנחנו לא מצליחים להביא כבר כמה חודשים, את הדבר הפשוט הזה?

מיכאל ביטון: לא מצליחים לסדר את המערכת שניידת אחת תסתובב ביהודה ושומרון בשישי בלילה?

מיכאל ביטון: מה, אין ילדים שיוצאים לבילויים ביהודה ושומרון?

מיכאל ביטון: אין צעירים בסיכון שמסתובבים בלילות?

מיכאל ביטון: לא אמורים לעשות שם קצת סדר?

מיכאל ביטון: בכלל מה זה קשור למדיני, לפוליטי?

מיכאל ביטון: זה אנושי.

מיכאל ביטון: אם אתה אוהב פלסטיניים תדאג להם, אם אתה אוהב יהודים תדאג להם, אם אתה אוהב גם פלסטיניים וגם יהודים תדאג להם.

מיכאל ביטון: ההזנחה הזו היא חמורה.

מיכאל ביטון: אתם לא נושאים באחריות כי זה שנים אבל אתם במשמרת, תשימו ניידת אחת או שתיים.

מיכאל ביטון: אל תסבירו הסברים.

מיכאל ביטון: לא ביקשנו מהפכה.

מיכאל ביטון: ביקשנו בייסיק.

מיכאל ביטון: אני אומר לך, מפקד המחוז, אתה, בידך הדבר.

מיכאל ביטון: בסוף אתה המ"פ שכובש את אל-פאחר.

קריאה: אין לו חיילים, אין לו שוטרים, מאיפה הוא יביא אחד?

קריאה: אין לו שוטרים.

מיכאל ביטון: אתה צודק.

מיכאל ביטון: לכן אני לא יכול לכעוס עליו.

מיכאל ביטון: אני יודע שהוא עושה את המקסימום.

תומר לוטן: נכון.

מיכאל ביטון: עכשיו אני רוצה תשובה לגבי הנתונים שסוכם שעוברים ללמ"ס, כולל התאונות של הפלסטינים, האם הדבר הזה שונה והסתדר?

אילן גורן: ברשותכם, אני רמ"ד מחקר ומידע של אגף התנועה וכל הנתונים נמצאים אצלנו.

אילן גורן: אנחנו מעבירים את זה לגורמים שמבקשים מאתנו את הנתונים באמצעים מאוד ברורים.

אילן גורן: צריך למלא טפסים, להגדיר מה רוצים בדיוק לקבל ואז אנחנו יכולים להעביר את זה.

אילן גורן: לצערנו, את הטפסים האלה עדיין לא קיבלנו.

מיכאל ביטון: ממי לא קיבלתם?

אילן גורן: משרד התחבורה, הרלב"ד או כל מי שרוצה לקבל מאתנו את הנתונים.

מיכאל ביטון: טופס.

אילן גורן: טפסים ואחרי זה זה עובר לסמפכ"ל לאישור.

אילן גורן: זה כל מה שנדרש.

אילן גורן: מהצד השני, לגבי האכיפה הסלקטיבית שחברת הכנסת הזכירה, אנחנו מבקשים מצה"ל לקבל את הכתובות כדי שנוכל לשלוח את המכתבים אבל ברגע שאנחנו לא מקבלים אותן אז יש לנו בעיה.

מיכאל ביטון: הרלב"ד ומשרד התחבורה, הוא מחכה רק לטופס כדי להזרים לכם נתוני תאונות, איפה עומד הדבר הזה?

קריאה: הועבר.

מיכאל ביטון: מתי?

מיכאל ביטון: ע"י מי?

מיכאל ביטון: איך הוא לא קיבל?

מיכאל ביטון: מה עשיתם בסוגיות שעלו פה בסיכום הקודם?

מרב רפאלי: לאחר הדיון האחרון שהיה פה בינואר התכנסה ישיבה של המשטרה עם הרלב"ד והלמ"ס, נתבקשנו להעביר טפסים מסוימים כדי שיהיה אפשר לקבל את הנתונים, הועברו למשטרה, וכמו שאני מבינה - - -

אורית סטרוק: מתי הם הועברו?

מרב רפאלי: אני אבדוק את התאריך.

אורית סטרוק: תבדקי עכשיו, בבקשה.

אורית סטרוק: אני רוצה לדעת מה זה הסיפור של ה-2 ביוני שהסמפכ"ל היה צריך לאשר והנתונים היו צריכים להתחיל לזרום, עבר כמעט חודש, מה קרה.

מרב רפאלי: הועבר לפני כן.

מיכאל ביטון: היא לא משטרה, מה את רוצה ממנה?

מיכאל ביטון: את המכתב קיבלת מהמשטרה.

מרב רפאלי: אנחנו העברנו לפני ה-2 ביוני, כמה דקות אני אתן את התאריך המדויק.

מיכאל ביטון: תעשי בדיקה בזמן שאנחנו פה.

מיכאל ביטון: אתה גם תעשה בדיקה אם קיבלת.

אילן גורן: ברור, אבל עד כמה שאני יודע לא קיבלנו עדיין טופס.

מיכאל ביטון: תעשה בדיקה.

מיכאל ביטון: יש לכם רבע שעה לבדוק.

מיכאל ביטון: רלב"ד, בבקשה.

אבינועם נאור: תכף מירב תיתן בדיוק את התאריך אבל אני רוצה, לפני שאני פותח, להגיד משהו בקשר לנתונים.

אבינועם נאור: להערכתי, והמשטרה תאשר, גם אם יועברו הנתונים יש חסר בנתונים שלא נובע מתוך העובדה שיש בידי גוף אחד שלא מעביר לגוף אחר, אלא נתוני התאונות של האוכלוסייה הפלסטינית ביהודה ושומרון, על חלק גדול מהתאונות אין אינפורמציה בכלל - - -

אורית סטרוק: למה?

אבינועם נאור: כי המשטרה לא מגיעה לתאונות כאלה תמיד.

אורית סטרוק: למה היא לא מגיעה?

אבינועם נאור: אני מנסה רק לשקף בעיה.

אבינועם נאור: כל זמן שאנחנו לא יודעים את שיעור התאונות גם באוכלוסייה הפלסטינית אנחנו לוקים בחסר וצריך להיזהר לא לקוות שרק התאונות של רכב עם מספר צהוב או שמעורבים בו ישראלים ייספרו, מאחר ולא ייספרו התאונות עם הפלסטינים נהיה בחסר.

אורית סטרוק: ולכן?

אבינועם נאור: גברתי, אני אומר כרגע את הדברים מנקודת מבטה של הרלב"ד.

אבינועם נאור: אין לי שוטרים, אין לי סמכות אכיפה, אין לי נוכחות בשטח, אבל כדאי את העובדות לשים על השולחן, אחר כך - - -

אורית סטרוק: התבקשתם לשבת יחד ולסדר את זה.

מיכאל ביטון: הם ישבו.

מיכאל ביטון: הייתה ישיבה.

אבינועם נאור: אני ניסיתי להגיד משהו יותר מאשר על לסדר את זה.

אבינועם נאור: ניסיתי להגיד שגם אחרי שהכול יסודר, ישופץ וזה יהיה שחוט, מרוט ומנוקה, עדיין יהיו חסרים נתונים.

אבינועם נאור: זה מה שאני מנסה להגיד וכדאי לזכור את זה.

אורית סטרוק: אתה יודע למה אני יודעת שאתה צודק?

אורית סטרוק: כי כשהבן שלי נפגע מאבנים בחווארה אז אף גורם ביטחוני ישראלי לא הגיע אליו כי אמרו: זה רכב של פלסטינים, שהפלסטינים יטפלו.

אבינועם נאור: עם כל הכבוד, אני לא בעניין הזה.

אורית סטרוק: אני לא באה אליך בטענות, אני מספרת לך.

אבינועם נאור: אז, א', תודה לוועדה, תודה לחבר הכנסת מיכאל ביטון, תודה לך, חברת הכנסת, על הזימון של הפגישה הזאת שהיא בהחלט חשובה.

אבינועם נאור: אני ברשותך אגיד כמה דברים שהם לא לפי סדר שבע הנקודות שאמרת אבל הם בהחלט רלוונטיים לכל הדיון הזה.

אבינועם נאור: הרלב"ד מגבשת בימים אלה תוכנית חומש ארצית רב-שנתית ויישומית לקידום בטיחות בדרכים בכל הארץ, וכשאני אומר "בכל הארץ" זה לכל האוכלוסיות ולכל חבלי הארץ.

אבינועם נאור: היא תתמקד בנושאים מוגדרים והיא תכלול פעולות והתערבויות בקרב משתמשי דרך פגיעים ופעולות לקידום דרכים בטוחות.

אבינועם נאור: התוכנית תפעל ברמה ארצית, ברמה אזורית וברמה עירונית.

אבינועם נאור: היעד של התוכנית הוא יעד מאוד שאפתני, וכן, הרלב"ד הוא זה שמוביל את התוכנית והוא זה שמחויב אליה, למרות שלא הוא זה שיש בידיו את כלי הביצוע אבל יש בידיו את היכולת לנהל את התוכנית ואת השותפים.

אבינועם נאור: היעד הוא הפחתת שיעור הנפגעים בתאונות דרכים ב-5 שנים ב-50%.

אבינועם נאור: אנחנו מדברים כרגע רק על נושא תאונות דרכים, אני לא יכול להתייחס לדברים שאת אמרת, אני יכול להתייחס רק לתאונות דרכים.

אבינועם נאור: היעד השני הוא הצבת ישראל בין 5 המדינות המובילות בעולם בבטיחות בדרכים ולהוריד את שיעור התאונות מ-6 הרוגים למיליארד קילומטר ל-3 הרוגים למיליארד קילומטר.

אבינועם נאור: אגב, אני רוצה להגיד כאן במאמר מוסגר, אנחנו מקבלים נתונים על מספר ההרוגים, שזה מספר דיכוטומי, אבל במדדים וקביעת עדיפויות מודדים את מספר ההרוגים למיליארד קילומטר.

אבינועם נאור: רק כך אפשר להשוות, אין לנו שום דרך - - -

מיכאל ביטון: אבי, אני חייב לקטוע אותך כי יש לי 9 דקות לדיון הזה.

מיכאל ביטון: אם תרצה להציג את התוכנית שלך בוועדת כלכלה בהתאם להתפתחויות תבוא, תקבל שעה, תציגו את התוכנית ונדון בה.

מיכאל ביטון: אני צריך התייחסות ליהודה ושומרון.

מיכאל ביטון: מה אתם עושים למען האזרחים היהודים והפלסטינים שם?

אבינועם נאור: אנחנו עובדים בתוכנית הלאומית ברמה של אשכולות יישובים, ברמה של אזורים.

אבינועם נאור: אנחנו בימים אלה מגבשים את הקריטריונים ואת סדר היישום של התוכנית.

אבינועם נאור: אני לא יכול להגיד שיהודה ושומרון בהכרח זה המקום הראשון שהתוכנית הזאת תופנה אליו משום שאני לא יכול גם להגיד שהמצב ביהודה ושומרון אובייקטיבית גרוע יותר מאחרים.

אבינועם נאור: יש קריטריונים אובייקטיביים שמבוססים על הרבה פרמטרים ולפי הקריטריונים האלה ייקבע מי האשכול הראשון והתוכנית - - -

אורית סטרוק: אבל הקריטריונים יהיו שוויוניים, נכון?

אבינועם נאור: בהחלט.

אורית סטרוק: אז אתה לא יכול לעשות קריטריונים שוויוניים אם המציאות נמדדת בחסר, ולכן, עד שלא נקבל תשובה מה קרה עם ההבטחה של ה-2 ביוני, אי אפשר להתקדם.

אבינועם נאור: אני מבין אבל אם אנחנו נתמקד כל הזמן בזה שחסרים נתונים מה זה יעזור?

מיכאל ביטון: אבי, אתה צריך להגיד משפט סיום כי אנחנו באיחור.

מיכאל ביטון: רק על יהודה ושומרון מדברים היום, לא דברים כלליים.

אבינועם נאור: אני רוצה להגיד לסיכום שיש בשורה גדולה בנושא בטיחות בדרכים שאיו"ש יהיה חלק מזה, אם כן מסכימים או לא מסכימים, הוא יהיה חלק מזה, הוא חלק בראייה הזאת גם של האוכלוסייה היהודית, גם האוכלוסייה הפלסטינית, הוא בהחלט יהיה חלק מזה והוא ייכנס לסדר הדברים לפי העדיפויות.

מיכאל ביטון: תודה.

מיכאל ביטון: פה כתוב לי שהמכתב הועבר לראש חולית מערכות באגף התנועה ב-24 באפריל.

מיכאל ביטון: מי זה ראש חולית מערכות?

אילן גורן: הוא פקוד שלי ומבירור אתו הוא אומר שהוא לא קיבל טופס א', אני אברר את זה.

מיכאל ביטון: טוב, מה נעשה?

מיכאל ביטון: נחפש את הטופס.

מיכאל ביטון: נעביר להם את זה פה בוועדה.

אילן גורן: הועברה בקשה אבל לא על גבי טופס א', זה מה שהבנתי ממנו.

אבינועם נאור: יש פרמטרים של טיפול במוקדי סיכון, עם פרמטרים אובייקטיביים, מה שהרלב"ד עשתה, בגלל נתוני החסר ביהודה ושומרון אנחנו נותנים פקטור כך ששני מוקדי סיכון שבפרמטרים האובייקטיביים מקבלים את אותו ניקוד, המוקד ביהודה ושומרון מקבל פקטור עם ניקוד גבוה יותר והוא שם אותו גבוה יותר בעדיפות.

מיכאל ביטון: לפי איזה שיקול?

מיכאל ביטון: למה הוא נותן לו פקטור גבוה יותר?

אבינועם נאור: בגלל נתוני החסר.

מיכאל ביטון: תודה.

מיכאל ביטון: ניסים פרץ, משרד התחבורה, בבקשה.

ניסים פרץ: אדוני היושב-ראש, חברי הכנסת, אני חושב שאנחנו הלכנו לאיבוד על נתוני החסר, זאת לא הבעיה של איו"ש.

ניסים פרץ: אני לעולם לא אגיד שהתקציב שניתן לנושא כבישים מסוכנים, כל עוד נהרגים אנשים בחברה הישראלית, הוא רע מאוד, ולכן אף פעם זה לא מספיק.

ניסים פרץ: אין היום עיוות בגלל תאונות פלסטיניות שמגיעות בסוף למוקד סיכון שמוכר.

ניסים פרץ: לפני 3 שנים התחלנו לעשות את התיקון הזה ביחד עם חברים שיושבים אתי כאן, ישנה תוכנית מלאה.

ניסים פרץ: 29 מוקדי סיכון הסתיימו בעלות של 3 מיליון שקל, 50 מיליון שקל לפניות שמאלה.

ניסים פרץ: כרגע מתוכננים, אדוני היושב-ראש, 12 מוקדי סיכון, מוכנים לביצוע 6.

ניסים פרץ: צריך לזכור שלפני שנה, אדוני היושב-ראש, ולא קשור לפוליטיקה, בשנתיים האחרונות שקדמה לשנה הזאת, שקל לא היה למוקדי סיכון במדינת ישראל.

ניסים פרץ: זו השנה הראשונה שהחזירו לנו 230 מיליון שקל וכך אנחנו מבצעים.

ניסים פרץ: תאורה – כמעט הארנו את כל איו"ש.

ניסים פרץ: אנחנו ממשיכים בכך.

ניסים פרץ: צריך לזכור שמהחלטת ממשלה – נכון, לפני 4 שנים – ישנה השקעה של למעלה מ-800 מיליון שקל באיו"ש.

ניסים פרץ: באיו"ש היום, עוקף חווארה, בעלות של 250 מיליון שקל, לב יהודה בעלות של 300 מיליון שקל.

ניסים פרץ: 55 תוקצב חלקי, חלקי ב-100 מיליון שקל, אני מקווה מאוד שנתוקצב את מה שלא תוקצבנו בשאר ב-55.

ניסים פרץ: מתכננים את 60.

ניסים פרץ: יש תוכנית לנתיבי ישראל על כל איו"ש - - -

מיכאל ביטון: תוכנית יש, השקעות?

ניסים פרץ: השקעות אני אומר פה.

מיכאל ביטון: ניידת בלילה אתה לא מסוגל לתת, אתה מדבר אתי על תוכניות?

ניסים פרץ: היום יש לי תוכניות באיו"ש בסדר-גודל - - -

מיכאל ביטון: אבל מה זה עוזר, ניסים?

מיכאל ביטון: אתה איש אמת.

מיכאל ביטון: מה זה עוזר אם אין שוטר תנועה על 4.5 מיליון איש בשישי בלילה?

מיכאל ביטון: מה עוזר כל מה שאתה מספר?

ניסים פרץ: היו"ר, אני מסכים אתך, אנחנו מכירים מאיפה בנו, אני אומר על הדברים שאני אחראי.

ניסים פרץ: יש תוכנית, האם היא מספיקה?

ניסים פרץ: אני אומר לכם שלא.

ניסים פרץ: צריך יותר ויותר - - -

מיכאל ביטון: תודה.

מיכאל ביטון: אני יודע מה היכולות שלך, מה עשית ואיך אתה יודע לבצע, אין לנו טענות על ביצוע פרויקטים פיזיים.

מיכאל ביטון: כשנותנים לך כסף זה קורה.

מיכאל ביטון: אלחייני, אנחנו מסכמים אז יש לך דקה אחת.

דוד אלחייני: איכות החיים של האוכלוסייה הפלסטינית ביהודה ושומרון עלתה לאין-ערוך ב-15 שנה האחרונות.

דוד אלחייני: עם העליה באורח החיים שלהם, באיכות החיים שלהם, אפשר לראות שיש עלייה בתנועה, יותר ויותר כלי רכב פלסטיניים עולים על כבישי יהודה ושומרון.

דוד אלחייני: הכבישים שלנו לא יכולים להכיל את כמות התנועה שיש ביהודה ושומרון, בכל רחבי יהודה ושומרון, אם זה בכביש 60 או בכביש 90.

דוד אלחייני: אני יכול להגיד לך מהשותפות שיש לנו עם המשטרה, הם עושים את המקסימום עם מספר כוח האדם הדל שיש להם.

דוד אלחייני: כשציינו פה רק את ההתגייסות של השוטרים שכחו לציין את העובדה שהרבה שוטרים גם עזבו את המשטרה, חלקם גם ביהודה ושומרון, ואנחנו נמצאים בחסר שמביא לידי ביטוי את אי היכולת של האכיפה, גם בימי שישי ולא רק.

דוד אלחייני: אדוני היושב-ראש, גם בימי שישי אבל אני לא מדבר רק על ימי שישי.

דוד אלחייני: בבקעת הירדן יש ניידת תנועה כמעט כל יום.

דוד אלחייני: אתה יודע כמה תאונות דרכים יש כביש 90?

דוד אלחייני: קרוב ל-200 בשנה.

דוד אלחייני: אני לא מעלה על דעתי מה היה קורה אם לא הייתה אותה ניידת על כביש 90, כמה תאונות דרכים היו.

דוד אלחייני: אני חושב שבמדינת ישראל, בתקופה שבה אנחנו מדברים על היכולת שלנו בניתוח ובנתונים, לא יעלה על הדעת שאנחנו בחוסר כזה, שאי אפשר להעביר נתונים כמה תאונות דרכים יש של פלסטינים.

דוד אלחייני: אנחנו מדברים כבר שנים על כך שלא מעבירים את הנתונים האלה ולכן יש נתוני חסר.

דוד אלחייני: משרד התחבורה, שמדבר על שיקולים מקצועיים, שכח להגיד שחלק מהכספים לכבישים עכשיו זה כספים קואליציוניים, אבל בואו נגיד ביושרה, גם עם תאונת הדרכים הבאה, גם עם ההרוג הבא ביהודה ושומרון, אדוני היושב-ראש, לא יביאו לפה עוד ניידת.

דוד אלחייני: אם לא יהיה פה כוח אדם, אם לא יקצו משאבים למשטרה, אם לא תהיה החלטה שהנתונים מועברים, אם לא תהיה החלטה אסטרטגית שלא מפקירים את יהודה ושומרון - - -

מיכאל ביטון: יש אי ודאות עכשיו אם בכלל חוקים ישראליים שהותאמו ליהודה ושומרון יחולו שם.

מיכאל ביטון: מה שווה חוק כשאין כלום, אין כוח אכיפה שיעשה אותו?

דוד אלחייני: אנחנו אנשים אופטימיים.

דוד אלחייני: רק תבין את המורכבות של כל הסיטואציה.

דוד אלחייני: אנחנו מחזיקים - - -

מיכאל ביטון: אני מצטער, משפט סיום כי אנחנו באיחור, היום קצר ויש לנו עוד מלא דיונים.

דוד אלחייני: מדובר פה על ניהול נתונים שעל בסיסם יתקבלו החלטות.

דוד אלחייני: דבר שני, כוח אדם ומשאבים שצריך להקצות למשטרה כדי שהיא תוכל לתת לנו את איכות החיים שאנחנו רוצים.

מיכאל ביטון: תודה, ראש המועצה, על המסירות שלך ועל כך שאתה בא ונאבק.

מיכאל ביטון: בקעת הירדן סובלת מהתעלמות לפעמים ואתה צריך לכתת רגליך פה, לדאוג שהעסק איכשהו יטופל.

מיכאל ביטון: לא קל לנהל את המציאות הזאת.

מיכאל ביטון: אני יודע את זה ותודה שאתה אתנו.

שי רוזנצוויג: אני חושב שזה מביש שהשרה עזבה אחרי 5 דקות.

שי רוזנצוויג: בכל ישיבה שקשורה בקטל ביהודה ושומרון אנחנו נמצאים.

שי רוזנצוויג: סיפור של דקה.

שי רוזנצוויג: מעיין אליעזר, ז"ל, בתו של חסדאי אליעזר, ראש המועצה של אלפי מנשה, שגם הוא נפטר, מתה בתאונה על כביש 55.

שי רוזנצוויג: הכביש מאז לא שונה.

שי רוזנצוויג: אני לא רוצה שדבר כזה יקרה גם לבת שלי, חס וחלילה, או לילדים אחרים.

שי רוזנצוויג: נראה שיש תוכניות אבל בסוף מדובר במדיניות.

שי רוזנצוויג: אתה אמרת 4.5 מיליון אבל רק אתה אומר את זה.

שי רוזנצוויג: ברגע שיכירו במספר הזה, יכירו כעניין של מדיניות, באותו רגע הכול יסתדר.

שי רוזנצוויג: 4.5 מיליון.

שי רוזנצוויג: עוזבים את הכול.

שי רוזנצוויג: התקציבים יגיעו כי יש קריטריונים.

שי רוזנצוויג: לכן זה עניין של מדיניות.

מיכאל ביטון: מדיניות מכוונת, לדלל את המשאבים שם.

שי רוזנצוויג: מכוונת, נכון.

שי רוזנצוויג: אני חושב שפלסטינים שינהיגו בכבישים האלה וגם ישראלים - - -

מיכאל ביטון: זו טעות של המדינה כי כל עוד אין הסדר מדיני, המינימום זה ביטחון אישי וביטחון כלכלי.

מיכאל ביטון: כשיש ביטחון אישי וביטחון כלכלי זה תורם לביטחון הכללי.

שי רוזנצוויג: נכון.

שי רוזנצוויג: כביש 55, שיש לו תוכנית, לא מתוקצב במלואו.

שי רוזנצוויג: אז מה עשינו בזה אם הוא לא מתוקצב והם לא עושים אותו?

שי רוזנצוויג: צריך לתקצב אותו היום, מחר, עוד חצי שנה.

שי רוזנצוויג: אנחנו כבר 3 שנים מחכים לתקצוב של הכביש הזה.

שי רוזנצוויג: זה נשמע לי פשוט הזוי ובסוף המוות הבא על כולנו.

מיכאל ביטון: תודה.

מיכאל ביטון: יגאל להב, בבקשה.

יגאל להב: קודם כל, תודה על ההזדמנות.

יגאל להב: בוא נדבר על עובדות.

יגאל להב: מנכ"ל ביטחון פנים אמר 800 תקנים לחברה הערבית אבל חצי ממנה גר ביו"ש.

יגאל להב: לא ראיתי תקן אחד שמגיע לחברה הערבית ביו"ש.

יגאל להב: יש פי חמישה עד שישה יותר תאונות חזיתיות ביו"ש, יש פי ארבעה עד חמישה יותר תאונות קטלניות ביו"ש, וכל זה כאשר ראש הרלב"ד מדבר אתי על איזשהו תיקון של פקטור.

יגאל להב: אני אגיד לך מה הפקטור – הפקטור הוא 1.4, לא 400% אלא 40%.

יגאל להב: על איזה פקטור מדברים?

יגאל להב: אתמול נפגשתי כראש אשכול יו"ש עם החבר'ה של הרלב"ד, אין אשכול יותר מתאים מאשכול יו"ש כדי לטפל בנושא הזה מהבסיס, כי אם הזיהוי של הנתונים הוא זה שמשפיע על בחירת כבישים, כמו שהשרה אמרה, או על תקצוב של השוטרים, כמו שמנכ"ל ביטחון פנים אמר, איך הם יודעים בכלל איך לתקצב כאשר הם נשענים על חוסר באמת?

יגאל להב: זה לא סוד שפניתי למבקר המדינה בשנת 2000 כי עד 2000 גם שרת התחבורה וגם מי שהיה השר לביטחון פנים הוציאו מכתבים שחייבים לדווח אמת ולא בוצע.

יגאל להב: אנחנו נמצאים היום ב-2022, בסוף יוני, ועדיין מתקשקשים לנו על נייר שהיה צריך לעבור כדי לתת למישהו מידע.

יגאל להב: עכשיו אני אגיד לכם סוד קטן.

יגאל להב: אתמול ב-22:00 ראש המנהל האזרחי ואני מדברים על איך לתת דוחות למי שחונה בצדי הדרכים.

יגאל להב: המשטרה אומרת: אנחנו לא יכולים לתת דוחות כי אנחנו לא יודעים לשייך רכב לבעל הרכב.

יגאל להב: בגלל זה אין לך מצלמות מהירות, בגלל זה אין לך דוחות היום למכוניות שאתה מצלם בדשבורד וכאזרח טוב מגיש תלונה במשטרה.

יגאל להב: מתברר שלא עושים להם כלום.

יגאל להב: אין למשטרה את היכולת אפילו לזהות של מי הרכב.

יגאל להב: אני חושב שהבסיס שלנו הוא כל כך גרוע שאנחנו פשוט עוצמים עיניים ומדברים כל הזמן על הדברים האחרים.

יגאל להב: צריך להסתכל לאמת.

מיכאל ביטון: תודה.

מיכאל ביטון: אני רוצה לסכם את הדיון הזה.

מיכאל ביטון: מצב המשילות הכללי ביהודה ושומרון חמור ולא טוב.

מיכאל ביטון: נפגעים מכך גם היהודים וגם הפלסטינים כאחד בכל מעגלי החיים: מיעוט פקחים במנהל האזרחי, מיעוט כוח שיטור, וכל שכן המצב המחפיר שבשישי בלילה אין ניידת תנועה ביהודה ושומרון.

מיכאל ביטון: זה לא יכול להתקיים אפילו דקה אחת נוספת.

מיכאל ביטון: הדאגה ליציבות ביטחונית מחייבת יציבות כלכלית וביטחון אישי.

מיכאל ביטון: כשמזניחים גם את הביטחון הכלכלי וגם את הביטחון האישי ביהודה שומרון מגבירים גם את הסכנה למצב הביטחוני.

מיכאל ביטון: זו חובתה של המדינה לפעול בכל ההיבטים של החיים עצמם ביהודה ושומרון.

מיכאל ביטון: הוועדה קוראת לשר לביטחון פנים לפעול פעולה מידית ביהודה ושומרון.

מיכאל ביטון: אחד, להבטיח מספר ניידות בשישי בלילה בכבישים שם לביטחון לתושבים; שניים, לבטל את התלות בחיילים כדי לצאת למשימות שיטור ולבחון את הדבר הזה; שלוש, להקצות גם מהתקציבים הקיימים, עוד לפני תקציב המדינה העתידי, מספר תקנים ליהודה ושומרון.

מיכאל ביטון: הוצהר פה שכרגע הם לא קיבלו כלום מכ-1,000 תקנים במדינה.

מיכאל ביטון: גם כמה עשרות ישפרו שם את המצב.

מיכאל ביטון: אני קורא לו לעשות דיון עומק על שלושת המרכיבים הללו ולהשיב לוועדה בתוך חודש במכתב מה הפעולות שביצע.

אורית סטרוק: מה עם העברת הנתונים ללמ"ס?

מיכאל ביטון: הוועדה קוראת למשטרת ישראל, לרלב"ד ולמשרד התחבורה, לקיים דיון בתוך שבוע, למצוא את הטופס האבוד ותוך שבועיים לשלוח אלינו מכתב איך מידע על תאונות בדרכים ביהודה ושומרון יוזרם כראוי למערכות המידע של הרלב"ד ומשרד התחבורה.

מיכאל ביטון: מפקד המחוז, אני מבקש את זה ממך, את הישיבה הזאת – רלב"ד, תחבורה, משטרה, כל מישהו אחר שאתה צריך, יועצים משפטיים, למ"ס – תוך שבוע פגישה, תוך שבועיים מכתב אלינו איך אתם מתאמים את הדבר הזה, בסדר?

עוזי לוי: אנחנו בעיקרון מעבירים את זה.

עוזי לוי: אגף התנועה הוא - - -

מיכאל ביטון: לא, אני מבקש שאתה תרכז פגישת עבודה עם הגופים שביקשתי.

מיכאל ביטון: אני סומך על אנשי השטח.

מיכאל ביטון: הוועדה קוראת למשרד התחבורה לתקצב את הכבישים המסוכנים ואת מוקדי הסיכון באיו"ש מידית על פי הפרמטר האמיתי ולא הנתונים בחסר של תאונות קטלניות ופצועים ביהודה ושומרון.

מיכאל ביטון: הוועדה קוראת לראש הרלב"ד לסייר ביהודה ושומרון ולהכניס לתוכנית העבודה הכללית שלו במניעת תאונות את יהודה ושומרון לרווחת התושבים היהודים והפלסטינים כאחד.

מיכאל ביטון: הוועדה קוראת למשרד התחבורה והמשטרה להקים כוח משותף לבחינת סוגיית המשטובות, הורדתן מהכביש והאכיפה בגינן.

מיכאל ביטון: הוועדה תחליט על דיון המשך בהתאם להתפתחויות אבל יש לכם משימות – להשיב לנו בתוך כמה שבועות על מספר נושאים.

מיכאל ביטון: תודה רבה, אני נועל את הדיון.